Imẽnpuye Judeuyũ kukukayũ Jesus kaykay o'e ip.
Yaoka ojuy ip Jesus ag̃okatkat o'g̃u'ada jebodoydoyap kabia be buye.
Imẽneju Jesus o'jekawẽn cebe ip.
— Webay soat kabia jekapikap kug̃ e'em.
Imẽnpuxim õn tak wekapikap kug̃ e'em — io'e Jesus cebe ip.
Imẽnpuye Jesus aoka ojuy ip Judeuyũ kukukayũ.
— Jesus o'jekapik jebodoydoyap kabia be.
Ag̃okatkat o'g̃u'ada — io'e ip.
— Imẽn cũg g̃u Deus xe — i napa ma ip o'e.
— Jesus o'e “Deus webay,”
i — io'e ip.
— “Deus webay” i'e'em pima,
“Deus a'õbacaap co'i õn tak wa'õbaca,”
i'e'em tak — io'e ip.
— Imẽnpuye juy ayaoka — io'e ip.
Imẽn o'jekawẽn ip jeweweju.
G̃ebuje Jesus o'jekawẽn Judeuyũ kukukayũ eju.
— Icẽmãn õn e'em eywebe — io'e.
— Deus ipot õn.
Wa'õbi g̃u õn e'em―webay a'õbi acã.
Webay e'eap cocom õn.
Webay e'eap tag̃ acã õn e'em,
ixe ipot puye — io'e.
— Webay xe okukpin cĩcã.
Webay a'õbi iwãtaxipiat mu'ada'ada'uk og̃uy.
Idip cĩcã o'e iwãtaxipiat mu'adaap.
Iboap podi ma idipat g̃ubapuk webay — io'e Jesus.
— Eyetabẽg̃bẽg̃ epe'e iboap cocom―webay e'eap cocom — io'e.
— Webay ce'ũ'ũayũ mutaicin.
Waram ip itait.
Kabi kay ixeyũ muyuhum.
Õn tak waram ce'ũ'ũayũ mutaicin.
Obikuy bima waram imutaicin õn ixe ipot puye — io'e.
— Deus g̃u e'em ijodiacat pe “Eykẽrẽ oxe,”
i.
Owebe ma webay e'em “Ẽn ma ece ‘Ikẽrẽat kug̃ eyju Deus xe,’
i ijodiacat pe — io'e Jesus.
— Imẽnpuye adeayũ je'e owebe “Ẽn Deus ipot,”
i.
“A'õbuyxi jĩjã ẽn,”
i.
“Deus tak ya'õbuyxi jĩjã,”
i je'e ip.
Warara'acayũ xe wa'õbuyxi'ũm pima,
webay dak kuka o'e ya'õbuyxi g̃u.
Omudocat tak kuka o'e ya'õbuyxi g̃u cexe ip — io'e Jesus.
— Icẽmãn õn e'em eywebe — io'e.
— Wa'õ kay kũyjobicayũ yag̃uyisum jekukum―omudocat kay itabucayũ — io'e.
— Soat em Deus xe jeedop ip itait — io'e.
— “Ikẽrẽat kug̃ eyju oxe,”
i'ũmg̃u je'e Deus okay itabucayũ be.
“Soat em ipiat osupi'ajoat eywebe,”
i'ũmg̃u dak je'e cebe ip — io'e Jesus.
— “Soat em ipiatpi'ajojoap pe juy epesop,”
i'ũmg̃u je'e cebe ip― “Soat em oxe ma juy epesop,”
i acã — io'e Jesus.
— Icẽmãn õn e'em eywebe.
Deus ipot õn.
G̃axĩn ma ojẽm eyxewi.
Oajẽm waram.
Wajẽm puje,
wa'õberen ocewãwã.
Ce'ũ'ũayũ wa'ĩjojo.
Waram g̃uto jetait ip wa'õberen wewãwã buje.
Warara'acat Deus mutaicin g̃u.
Ja'õbi ma itabẽg̃ e'em.
Wa'õbi ma õn tak wetait — io'e.
— Õn tak webay jo'i — io'e.
— Soat wag̃o õn.
Webay a'õbi acã õn e'em pũg̃pũg̃ayũ be “Eykẽrẽ g̃u Deus xe,”
i.
Ya'õbi acã “Eykẽrẽ Deus xe,”
i õn e'em warara'acayũ be — io'e.
— Eyag̃uybabi'ũm g̃u juy epesop wekawẽn kay.
G̃uyjom ma ce'ũ'ũayũ wa'ĩjojo — io'e.
— Ce'ũ'ũayũ xewi jeu ip jedopap pewi.
Xipacat mujurũg̃rũg̃'ukayũ jeu kabi kay.
Soat em Deus xe jeedop ip.
Ikẽrẽat mujurũg̃rũg̃'ukayũ dak jeu.
“Eykẽrẽ oxe,”
i je'e Deus cebe ip.
Ixeyũ g̃uju ipiat'ajojoap pe — io'e.
— Wa'õbi g̃u õn kawẽnwẽn―pũg̃ em tak ka'ũma.
Obikuyap tag̃ g̃u õn jekukum―omudocat bikuyap tag̃ acã.
Kuy owebe Deus e'eap tag̃ acã õn kawẽnwẽn.
Imẽneju cũg̃ ma owebe “Ikẽrẽat kug̃ eyju Deus xe” i'e am pũg̃pũg̃ayũ be;
“Xipat eyju Deus xe” i'e am warara'acayũ be — io'e.
— Õn acã omuwẽnuwẽn pima,
“Deus a'õbi õn e'em,”
i'e'em pima,
“Dapxi ẽn,”
i kuka juk epe'e.
Wa'õ kay eyetabut g̃u kuka epe'e — io'e Jesus.
— Wara'acat tak omuwẽnuwẽn.
Webay dak omuwẽnuwẽn.
Ixe icẽmãn e'em.
Wetaybit icẽmãn ixe omuwẽnuwẽn iam — io'e.
— Eybureyũ juk epeg̃uju João Batista kay — io'e Judeuyũ kukukayũ be.
— Ixe João icẽmãn omuwẽnuwẽn oeku.
“Xipan cuy epe'e omuwẽnuwẽn,”
i'ũmg̃u õn pit e'em warara'acayũ be.
“João icẽmãn omuwẽnuwẽn oeku,”
i õn e'em eywebe,
eydaxijo ojuy õn puye — io'e Jesus.
— Lamparina kug̃ pima wuyetaybit poma aju iam.
João Batista lamparina buxim osunuy.
João Deus ekawẽn muwẽnuwẽn oeku.
Imẽnpuye eyetaybit cũg̃ ma jeku am Deus xe iam.
Darem ma eycokcog̃ epesop ixe ekawẽn com — io'e.
— João omuwẽnuwẽn oeku.
Adeayũ okay itabut o'e.
Webay a'õbi wa'õbacaap mõg̃mõg̃ ojeku eyetabutpe.
Iboap tobuxik puje adeayũ e'em owebe “Ebay juk omudot ocekay,”
i.
Webay omuwẽnuwẽn.
Omudocat omuwẽnuwẽn.
Eyju bit kũyjobit g̃u webay a'õ kay.
Webay kay eyetabut g̃u dak — io'e Jesus.
— Webay juk omudot ijodi.
Webay a'õmupubutbun eyju bit,
eybu'u jĩjã eyetabut am okay buye — io'e.
— Eyju Deus ekawẽntup cocom cĩcã.
“Deus ekawẽn tag̃ jekukum pima,
cebekitkiyũm acesop,”
i eyju e'em.
“Soat em Deus xe acesop wuyetait,”
i dak eyju e'em.
Imẽnpit Deus ekawẽntup tak omuwẽnuwẽn — io'e.
— Inaka eybu'u jĩjã eyetabut am okay.
Okay eyetabun pima,
soat em epesop eyetait Deus xe — io'e.
— Wetaybit apẽn eyju jewag̃uyg̃uy iam.
Wetaybit cĩcã eyju Deus kay g̃u jĩjã iam — io'e Jesus.
— Imẽnpuye eywebe ibuyxim okukap kudadam g̃u õn — io'e Jesus.
— Webay a'õbi ojot.
Imẽnpit eyju eyetabut g̃u jĩjã okay.
Ja'õbi warara'acat tot puje bit,
ixe kay kuka eyetabut epe'e — io'e.
— Pũg̃ ma Deusat.
Kaũmg̃u wara'at.
Eyju bit Deus pe xipan eymuwẽnuwẽnap kudadam g̃u―wuyjuyũ be xipan eymuwẽnuwẽnap kudadam acã.
Imẽneju eybu'u jĩjã eyetabut am okay — io'e.
— Eyju te'e ma e'em “Moisés emudupmubararaktup tag̃ oceju jekukum,”
i.
“Imẽnpuye oceju cũg̃ cĩcã Deus xe,”
i eyju te'e ma e'em — io'e.
— Moisés cuk adi omuwẽnuwẽn Deus ekawẽntup pe.
Imẽnpuye Moisés a'õ kay eyju kũyjobit pima,
wa'õ kay dak kuka juk kũyjobit epe'e.
“Teyũku ikẽrẽ,”
i'ũmg̃u õn pit e'em webay be.
Deus acã je'e eywebe “Eykẽrẽ oxe,
Moisés a'õ kay kũyjobit'ũm puye,”
i.
Moisés emudupmubararaktup kay eyetabut g̃u.
Imẽnpuye wa'õ kay dak iba'ore eymutabut am — io'e Jesus Judeuyũ kukukayũ be.